FAK hou ‘Dankie Steve’-konsertDie Federasie vir Afrikaanse Kultuurvereniginge (FAK) gaan binnekort ŉ Dankie Steve-konsert hou om Steve Hofmeyr te vereer vir sy bydrae tot Afrikaans. Hy sal ook ŉ toekenning kry vir die bevordering van Afrikaanse musiek. Dié konsert, wat op 5 September plaasvind, sal ander Afrikaanse sangers soos Demi Lee Moore, Jak de Priester, Monique Steyn, Pieter Smith en Dewald Wasserfall ook insluit. Hofmeyr sal tydens dié geleentheid by die Voortrekkermonument se Amfi-restaurant in Pretoria ’n FAK-Prestige-toekenning vir die bevordering van Afrikaanse musiek die afgelope drie dekades ontvang. Dr. Danie Langner, besturende direkteur van die FAK, sê Hofmeyr het sedert die laat tagtigjare ’n huishoudelike naam in Suid-Afrika geword met sy rol in die televisiereeks, en latere rolprent Agter elke man. “Die FAK is van mening dat ’n kunstenaar se persoonlike standpunte wat deur sommige as omstrede ervaar mag word, geen rede is om nie erkenning te gee en dankie te sê waar dit hom toekom nie,” sê Langner oor die onlangse herrie rakende Hofmeyr. “Dit is vanjaar presies 30 jaar sedert Steve in 1989 sy eerste musiekalbum bekendgestel het. Sedertdien het Steve oor drie dekades diep spore in die musiekbedryf getrap met meer as 15 Afrikaanse albums, waarvan vele platinumstatus bereik het.” Langner sê die FAK het waardering vir die erkenning wat Steve met sy Toeka-CD’s ook aan ander kunstenaars gegee het, ongeag of hy met hulle persoonlike oortuigings saamgestem het of nie. Steve Hofmeyr (Foto: Steve Hofmeyr/Facebook) “Dit sal jammer wees as individue en organisasies se voorskriftelike politieke agendas die rede is waarom die FAK nie vir Steve erkenning mag gee vir sy werk ten bate van Afrikaanse musiek oor dekades nie. Steve is ’n reus in die Afrikaanse musiekbedryf en met goeie rede een van die gewildste Afrikaanse sangers tot op hede.” In die 2012-FAK-Sangbundel, wat in 2016 herdruk is, is van Hofmeyr se gewildste liedjies soos “Pampoen”, “Agter elke man”, “Ek ken jou soms”, “Kaapse draai”, “Kyk hoe lyk ons nou” en “Trein na Margate” opgeneem. Steve het ook in sewe Afrikaanse rolprente en verskeie verhoogproduksies opgetree. Die FAK gee sedert 1937 erkenning aan Afrikaanse kunstenaars toe die eerste FAK-Sangbundel bekendgestel is. Die afgelope paar jaar het die FAK erkenning aan verskeie Afrikaanse kunstenaars gegee wat sedert die tagtigerjare ’n bydrae gelewer het tot die ontwikkeling van Afrikaanse musiek. “Hofmeyr is sedert 1986 in die Suid-Afrikaanse musiekbedryf, waar hy 30 CD’s in Afrikaans en Engels sedert 1989 uitgereik en in 10 rolprente gespeel het. Hy het al meer as 200 Afrikaanse liedjies, waaronder vir homself en verskeie ander kunstenaars, geskryf en opgeneem, 10 boeke gepubliseer, in verskeie dramaproduksies en sepies soos Agter elke man, Egoli en 7de Laan opgetree,” lui ŉ verklaring. “Die FAK is vir my die gom wat ’n dinamiese volkie aanmekaarheg. Sy speel al 90 jaar haar rol as gemeenskaplike faktor. Ons het haar nou nodig, meer as ooit,” sê Hofmeyr oor die FAK-toekenning. Kaartjies vir die Dankie Steve-konsert is beskikbaar by plankton.mobi.